Oberta la consulta pública prèvia per a elaborar l'ordenança d'accessibilitat universal
29 de març de 2022

L'Ajuntament de l'Eliana ha obert la fase de consulta púbica prèvia a l'elaboració de la futura Ordenança general d'accessibilitat del municipi, amb l'objectiu de donar audiència i demanar aportacions a la ciutadania. El nou text buscarà abordar aspectes universals i més enllà de l'eliminació de les barreres arquitectòniques, incloent problemàtiques com l'accessibilitat sensorial i la cognitiva, en tots els àmbits, entorns i activitats locals.

El període de consulta estarà obert fins al pròxim 29 d'abril i tant la ciutadania com les entitats locals poden realitzar les seues aportacions sobre qualsevol aspecte presentant-les a través del registre d'entrada de l'Ajuntament o per correu electrònic dirigit a participacio@leliana.es. Per a facilitar el procés el consistori ha habilitat una nova secció en la web lelianaparticipa.es, on es podran consultar a partir d'ara els processos normatius en marxa i la fitxa resum de la futura ordenança i que recull qüestions com els problemes que es pretenen atendre amb la iniciativa, la necessitat i oportunitat de la seua aprovació, els objectius de la norma o les possibles solucions alternatives.

Aquest tràmit, que vindrà seguit d'una fase d'audiència pública de l'esborrany del text i que es debatrà, abans de la seua aprovació, en el Consell de Participació Ciutadana, es realitza amb totes les ordenances, reglaments i plans locals, tal com recull la Llei de Procediment Administratiu.

Des de l'àrea de Grans Projectes i Infraestructures, la regidora Marta Andrés ha recordat que l'Eliana vol avançar cap a l'accessibilitat en tots els àmbits, des de l'urbanisme, les infraestructures i l'edificació fins al transport, la informació i comunicació, l'oci i la cultura, el turisme i, fins i tot, l'ocupació. “Per això, anime a veïns i veïnes a participar en aquesta primera fase del procés per a, entre tots, progressar cap a la igualtat d'oportunitats, la no discriminació, la inclusió i la vida independent de les persones amb discapacitat”, ha afirmat.